## Educació denuncia que la paralització i retard des de fa més d’un any en delegacions d’Edificant té bloquejats 251,2 milions d’euros

*** El director general d’Infraestructures Educatives apel·la a un ús eficient dels recursos
* Hi ha 46 municipis amb intervencions endarrerides que van des de l’any 2018 a 2023, i algunes delegades per l’anterior Govern Valencià ja en funcions
* Des de la Conselleria d’Educació s’ha enviat cartes als municipis que porten demora en la tramitació del procés perquè expliquen els motius i presenten al·legacions**

El director general d’Infraestructures Educatives, José María Larena, ha denunciat que les delegacions d’Edificant paralitzades des de fa més d’un any sumen 251,2 milions d’euros i ha apel·lat a un “ús eficient dels recursos”.

El director general ha explicat que el divendres 11 d’abril des del seu departament es va enviar una carta a un total de 46 municipis que sumen 66 actuacions d’Edificant i que fa més d’un any que porten demora en la licitació o el projecte. “Hui dia no veiem avanços en el registre de la plataforma Edificant”, ha indicat.

Al respecte, ha recordat que el Decret llei 5/2017, de 20 d’octubre, en el seu article 4 establix que “podrà revocar-se la delegació quan després del termini d’un any, a comptar des del dia de la firma de la resolució o conveni en la qual es va acordar, l’entitat local no haja realitzat cap licitació, adjudicació o orde d’execució per a la realització de les competències delegades”.

“La Conselleria no va contra ningú, però és necessari saber a què es deuen eixos retards, i per això s’ha donat un termini de 10 dies hàbils perquè els ajuntaments donen les seues explicacions i presenten les al·legacions”, ha indicat Larena. El director general ha indicat que “en un moment especialment complicat, en el qual tot el Govern Valencià està fent un esforç pressupostari per la riuada d’octubre que va assolar nombrosos municipis de la província de València, no es poden tindre diners compromesos i paralitzats”.

“Hi ha casos en els quals costa entendre una demora tan gran en les actuacions, ja que ha passat molt més d’un any i no observem avanços”, ha assenyalat. Així, Larena ha indicat que de les 66 delegacions n’hi ha dos de 2018, tres que daten de 2019, dos de 2020, 5 de 2021 i 16 de 2022.

A més, hi ha 38 delegacions de l’any 2023. Es dona la circumstància que, d’estes, 17 es van realitzar en maig de 2023 -mes en què es van celebrar les eleccions autonòmiques i municipals- i 2 d’estes directament amb l’anterior Govern Valencià, del Botànic, estant en funcions.

Larena ha assenyalat que la Conselleria aposta per un pla d’infraestructures educatives “que siga més eficient amb els recursos públics” i ha afirmat que el pla Edificant “no ha donat els resultats esperats, ja que ha acabat sobrecarregant els ajuntaments, retardant obres i retenint uns diners que podrien dedicar-se a altres actuacions”.

El director general d’Infraestructures ha assenyalat, finalment, que Edificant s’ha vist afectat també per l’augment del cost de materials dels últims anys, la qual cosa ha alentit les obres.

Fecha: 14/04/2025